DA Den Europæiske Unions Tidende CE 84/265

(2004/C 84 E/0312)

SKRIFTLIG FORESPØRGSEL E-3914/03

af Joan Vallvé (ELDR) til Kommissionen

(17. december 2003)

Om: Udvidelse af Palma de Mallorcas lufthavn

Palma de Mallorcas lufthavn, Son Sant Joan, befinder sig mindre end otte km vest for Palma de Mallorcas centrum, under én km fra kystbyerne Coll d'en Rabassa, Ca'n Pastilla og S'Arenal og under to km fra byerne Sant Jordi og S'Aranjassa. Lufthavnen har to landingsbaner, som begge har en længde på over 3000 meter. Det samlede passagertal i 2001 var på 19,2mio., svarende til mere end 25 gange Mallorcas samlede indbyggertal.

De fleste tilstødende arealer nord og øst for lufthavnen er klassificeret som beskyttede landbrugsområder, des anvendes til jord- og husdyrbrug. Blandt det meget store antal interessante aspekter i lufthavnens nærhed er det vandførende lag A77, som findes på den slette, hvor lufthavnen er beliggende. Laget har en gennemstrømning på 160m2 om dagen og en koefficient for lagring af vand på 6 %.

Øst for lufthavnen findes der et residualt vådområde, hvor de miljømæssige vilkår er gunstige på grund af tilstedeværelsen af arter, som ikke er særligt udbredt på øen (ålegræs af Ruppion maritimae-familien, rør — Phragmites australis, strandsiv — Juncus acutus osv.). Blandt de mest udbredte fuglearter i området omkring lufthavnen findes navnlig arterne topskarv (Phalacrocorax aristotelis), vagtel (Coturnix coturnix), almindelig turteldue (Streptopelia decaoto) og stær (Sturnus vulgaris) osv. Endelig skal det understreges, at ved kysten knap 300 m fra lufthavnen befinder området Es Carnatge des Coll d'en Rabassa sig. Dette område er klassificeret som naturområde af særlig interesse (lov nr. 1/84, vedtaget af De Baleariske Øers parlament), og er af stor naturmæssig betydning.

Et af punkterne i den udviklingsplan, som er godkendt med den spanske stats ministerielle bekendtgørelse af 5. september 2001, er projektet om udvidelsen af Palma de Mallorcas lufthavn. Denne udvidelse berører et areal på ikke mindre end 596.300m2, og det indebærer, at alle de ovenfor nævnte elementer påvirkes. Har Kommissionen kendskab til udvidelsen? Finder Kommissionen, at udvidelsen er i overensstemmelse med forsigtighedsprincippet og princippet om forebyggende indsats samt princippet om indgreb over for miljøskader, jf. EF-traktatens artikel 174, stk. 2 (130 R)? Vil det efter Kommissionens opfattelse være nødvendigt at anmode Det Europæiske Miljøagentur om en udtalelse? Mener Kommissionen, at direktivet om drikkevand er overholdt med hensyn til det omtalte vandførende lag? Er direktivet om indvirkningerne på miljøet med hensyn til lufthavne med start- og landingsbaner på over 2100 meters længde efter Kommissionens opfattelse overholdt? Har Kommissionen kendskab til, om evalueringen indbefatter en undersøgelse af støjgenerne? Finder Kommissionen, at evalueringen opfylder Rådets direktiv om bevaring af naturtyper samt vilde dyr og planter?

Svar afgivet på Kommissionens vegne af Margot Wallström

(11. februar 2004)

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (1) har til formål at give relevante oplysninger til de kompetente myndigheder, således at disse med fuldt kendskab til sagen kan træffe en beslutning angående et bestemt projekts mulige indvirkning på miljøet. Direktivet indeholder en procedure til vurdering af den indvirkning, som alle de projekter, der er anført i bilag I og II, kan have på miljøet.

På grundlag af forespørgslen er det vanskeligt med sikkerhed at afgøre, om det pågældende projekt kan være omfattet af ovennævnte direktivs bilag I eller bilag II.

Kommissionen har ikke kendskab til de spørgsmål, som det ærede medlem rejser og vil derfor kontakte de spanske myndigheder for at få de nødvendige oplysninger.

Hvad angår nødvendigheden af at indhente udtalelse fra Det Europæiske Miljøagentur, viser vores undersøgelser, at Miljøagenturet ikke har kompetence til at tage stilling til, om specifikke projekter opfylder EF-reglerne.

(1) EFT L 175 af 5.7.1985.